CELEX: 62021TN0167
Language: bg
Date: 2021-03-29 00:00:00
Title: Дело T-167/21: Жалба, подадена на 29 март 2021 г. — European Gaming and Betting Association/Комисия

31.5.2021   
            
            
               BG
            
            
               Официален вестник на Европейския съюз
            
            
               C 206/33
            
         
      Жалба, подадена на 29 март 2021 г. — European Gaming and Betting Association/Комисия
      (Дело T-167/21)
      (2021/C 206/41)
      Език на производството: английски
      
         Страни
      
      
         Жалбоподател: European Gaming and Betting Association (Eтербек, Белгия) (представители: T. De Meese, K. Bourgeois и M. Van Nieuwenborgh, адвокати)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени решението на ответника от 18 декември 2020 г. по преписка SA.44830 (2016/FC) — Нидерландия: Продължаване на лицензите за хазартни игри в Нидерландия (1),
               
            
                  —
               
               
                  да осъди ответника да плати съдебните разноски.
               
            
         Основания и основни доводи
      
      Жалбоподателят изтъква две основания в подкрепа на жалбата.
      
                  1.
               
               
                  Първо основание, в което се твърди, че ответникът е накърнил процесуалните права на жалбоподателя, като не е образувал формалното производство по разследване по член 108, параграф 2 ДФЕС, когато неговото предварително разследване не е отстранило всички съмнения относно наличието на държавна помощ.
                  
                              —
                           
                           
                              Твърди се, че дължината на предварителното разследване и обстоятелствата, свързани с него, представляват доказателство, че ответникът е имал съмнения относно наличието на държавна помощ.
                           
                        
                              —
                           
                           
                              Освен това жалбоподателят посочва, че значителната промяна в анализа на ответника в хода на предварителното разследване е доказателство, че ответникът е имал съмнения относно наличието на държавна помощ.
                           
                        
                              —
                           
                           
                              Жалбоподателят твърди също, че ответникът е стигнал до погрешното заключение, че няма съмнения по въпроса дали подновяването на съществуващите лицензи за спортни залагания, залагания върху резултатите от конни надбягвания, лотарийни игри и казина на съответните лицензополучатели от страна на Нидерландия дава предимство на лицензополучателите.
                           
                        
            
                  2.
               
               
                  Второ основание, в което се твърди, че ответникът е допуснал явна грешка в преценката, като е приел, че подновяването на съществуващите лицензи за спортни залагания, залагания върху резултатите от конни надбягвания, лотарийни игри и казина на съответните лицензополучатели от страна на Нидерландия не дава предимство на лицензополучателите по смисъла на член 107, параграф 1 ДФЕС.
                  
                              —
                           
                           
                              Твърди се, че ответникът е допуснал явна фактическа грешка, първо, що се отнася до неговия извод, че всички лицензополучатели са правно задължени да превеждат нетните приходи от хазартни дейности за цели от общ интерес, и второ, що се отнася до извода на ответника, че лицензополучателите не са могли да имат печалба.
                           
                        
                              —
                           
                           
                              Освен това жалбоподателят поддържа, че ответникът е допуснал явни грешки при прилагане на правото, що се отнася до неговия извод, че предоставянето на въпросните лицензи не е дало предимство на получателите, тъй като не може да се каже, че тези лицензи са подобрили финансовото положение на лицензополучателите.
                           
                        
            
         (1)  ОВ C 17, 2021 г., стp. 1.